Seizmolozi preporučuju da SAD potroše 300 milijuna dolara kako bi zemlja postala otpornija na potrese
Nedavna vježba za slučaj potresa u Los Angelesu pokazala je da bi potres jačine 7,8 stupnjeva rezultirao ogromnim gubicima. 
Robert Hamilton: "U Japanu, potres je pokrenuo tsunami, tsunami je onesposobio elektrodistributivnu mrežu, a ispad struje je učinio nuklearni reaktor ranjivim. Mnogo puta, kad ljudi planiraju odgovor na takva zbivanja, oni ne očekuju događaj izazvan domino-efektom ranijih problema." Sjedinjene Države nisu pretrpjele katastrofalni potres već više od stotinu godina. Jedno novo izvješće pokazuje da su Amerikanci uvjereni – ali potpuno u krivom! - kako su spremni u slučaju da se on dogodi. Izvješće organizacije National Research Council – savjetodavnog tijela američke vlade – kaže da su nedavna zbivanja razotkrila ranjive točke. Autori studije kažu da je uragan Katrina, koji je 2005. devastirao New Orleans i obalu Meksičkog zaljeva, pokazao da se Sjedinjene Države ne mogu brzo oporaviti od velike prirodne katastrofe u urbanom području. Studija kaže da su potresi u Sjedinjenim Državama u posljednjih nekoliko desetljeća bili umjerene do snažne jačine, ili su se dogodili u rijetko naseljenim krajevima. Spomenuta je nedavna vježba za slučaj potresa u Los Angelesu, koja je pokazala da bi potres jačine 7,8 stupnjeva rezultirao ogromnim gubicima. Najveći dio izvješća već je bio napisan prije 11. ožujka, kad je Japan pogodio potres jačine 9 stupnjeva, ali predsjedatelj panela Robert Hamilton kaže da su događaji u toj zemlji pokazali kako jedan problem može izazvati drugi: "U Japanu, potres je pokrenuo tsunami, tsunami je onesposobio elektrodistributivnu mrežu, a ispad struje je učinio nuklearni reaktor ranjivim. Mnogo puta, kad ljudi planiraju odgovor na takva zbivanja, oni ne očekuju događaj izazvan domino-efektom ranijih problema." Izvješćem se preporučuje plan od 18 točaka za primjenu Nacionalnog programa strateškog smanjenja opasnosti od potresa, koji je Kongres usvojio 1977. U izvješću se također poziva na bolje prosvjećivanje javnosti, uspostavu sustava ranog upozorenja i kratkoročnog prognoziranja, poboljšanje građevinskih normi za otpornost na potrese, te iznalaženje boljih metoda za ojačavanje starijih zgrada. Poziva se i na poboljšanje simulacija potresa kako bi se točnije procijenila ranjivost kritične infrastrukture, uključujući elektroopskrbne mreže, autoceste i vodoopskrbne sustave. Hamilton kaže da se treba gledati šire od samih saveznih država koje su posebno izložene potresima, poput Kalifornije. "Na primjer, u središnjem dijelu doline Mississippija bila su tri potresa jačine 8 stupnjeva 1811. i 1812. Otada nije bilo jače seizmičke aktivnosti na tom području, pa je prevladala izvjesna ležernost u protupotresnoj spremnosti, a tamo ima mnogo zaista ranjivih zgrada" - kaže Hamilton. On napominje da je i istočni dio Sjedinjenih Država na nekim mjestima ranjiv pred potresom. Građevinski standardi i planovi za korištenje zemljišta – kaže on – primjenjuju se i provode samo na lokalnoj razini, a lokalne su zajednice nesklone trošiti na problem koji iskrsava samo svakih stotinu ili dvjesto godina: "Oni imaju puno drugih problema o kojima trebaju razmišljati, a financijska sredstva su ograničena. Ljude je teško uvjeriti da trebaju utrošiti novac u nešto što se možda neće ni dogoditi za njihovih života. Stoga, ranjivost je i dalje prisutna." Stručnjaci za seizmiku kažu da nas povijest uči da očekujemo neočekivano. Prijedlozi ovog panela obuhvaćaju raspon od 20 godina. U izvješću se napominje da se neke mjere već provode te se preporučuje da savezna vlada potroši godišnje 300 milijuna dolara, tijekom slijedećih pet godina, kako bi zemlja postala otpornija na potrese.